Imtella' Novembru 5, 2021 Rapport: Fiorella Pace It-tisbiħ li għadddej fi Pjazza Annunzjata f'Tas-Sliema qed ikollu ħafna kliem ta' tifħir; iżda fl-istess waqt qanqal dibattitu dwar il-ġejjieni tal-wiċċ tal-pavimentar il-ġdid. Min qed jargumenta li l-pjazza għandha tibqa' pedonali, jiġifieri ma jgħaddux u ma jipparkjawx karozzi fiha, u min qed isostni li bil-problema kbira tal-parkeġġ li hemm f'Tas-Sliema dan mhux possibbli. B'disinn ġdid li tfassal mid-Direttorat għad-Disinn ta' Proġetti u Inġinerija, Pjazza Annunzjata f'Tas-Sliema qed tieħu r-ruħ. Residenti li kellmuna kollha qablu li din il-pjazza kellha bżonn intervent tax-xorta. Il-proġett ġej jiswa mat-€300,000 u qed isir mid-Dipartiment tax-Xogħlijiet Pubbliċi. L-asfalt ta' wiċċ il-pjazza nqala' u minfloku qed isir pavimentar modern ta' porvido u lava. Se jitħawlu wkoll erba' siġar maturi fi planters kbar. Is-servizzi ġodda li saru minn taħt l-art se jippermettu fost l-oħrajn sistema ġdida ta' dawl waqt li bħala parti mix-xogħol saret struttura li tippermetti aċċess għal żewġ xelters ta' żmien il-gwerra. Bix-xogħol avvanzat ħafna, qed tqum il-mistoqsija jekk din il-pjazza għandhiex terġa' timtela' bil-karozza jew għandhiex tibqa' pedonali. Id-dibattitu fuq il-media soċjali qabad sew l-aktar fost is-Slimiżi u nies li jaħdmu Tas-Sliema. Hemm min argumenta li jkun dnub li l-ġmiel tad-disinn tal-pjazza jerġa' jitgħatta bil-karozzi jew li l-ispazju jservi ta' parkeġġ. Mill-banda l-oħra, oħrajn semmew l-uġigħ ta' ras biex isibu jipparkjaw. Morna Pjazza Annunzjata biex narawha kif jaħsbuha r-residenti li ħajjithom hi marbuta ma' dan l-ispazju. Uħud ma xtaqux li jiġu intervistati, iżda dawk li fil-ħin li konna hemmhekk aċċettaw qalu li huma favur li fil-pjazza jerġa' jkun hemm il-vetturi pparkjati. "Min jgħid mhux se nipparkjaw, min jgħid ġejjin bis-siġġijiet, bil-pjanti u hekk, fair enough, imma aħna l-importanti li rridu li jkollna l-parking hawnhekk aħna." "Suppost għandha tibqa' bil-parking. Jiena personalment għandi garaxx mad-dar, imma hawnhekk hawn ħafna uffiċini, in-nies anzjani, jiġifieri l-parking ma jistax jispiċċa...u lanqas għandna residents' parking għax kieku tgħid għandna residents' parking tgħid mod ieħor hux." "Jiena kieku tibqa' bil-parking għax m'hawnx fejn tipparkja hawnhekk fhimt? Imma mbagħad opinjoni tan-nies hux? Min jgħid hekk min jgħid hekk u min jgħid li ġejjin il-bankijiet, kieku aħjar għax hawnhekk m'għandniex għelieqi. Jiġifieri jekk ikun hawn erba' bankijiet tkun sabiħa wkoll." Id-deċiżjoni jekk il-pjazza hux se tkun pedonali jew le taqa' f'idejn il-Kunsill Lokali. Tkellimna mas-Sindku Anthony Chircop dwar il-pożizzjoni tal-Kunsill. "Aħna proġett li jsebbaħ il-lokalità ovjament dejjem se nkunu favur tiegħu, però mill-bidunett il-ħsieb kien li jerġa' jitpoġġa l-parking fuqu. Illum il-ġurnata s-sitwazzjoni tal-parkeġġi f'Tas-Sliema nafuha, m’għandniex faċilitajiet bħalma għandhom lokalitajiet oħra, allura l-parkeġġi huma limitati ħafna. Likieku kellna soluzzjonijiet għall-parkeġġi, allura favur spazji bħal dawn li jkunu pedestrianised. Però s-sitwazzjoni hija tali l-pressjoni li jsofru r-residenti għadu gravi ħafna." Is-Sur Chircop qal li dan kollu jrid jitqies fl-isfond li disa’ snin ilu, meta f’Tas-Sliema kienet ħarġet l-iskema ta’ parkeġġ għar-residenti, kien inħareġ avviż legali li rtiraha mill-ewwel.